Moja sestra upírka 2

Supišupírske!

Vyšlo aj v tlačovej podobe

Objednať môžete na

www.albatrosmedia.sk

Sienna Mercerová

Moja sestra upírka 2: Supišupírske! – e-kniha

Copyright © Albatros Media a. s., 2019

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Osobitné poďakovanie patrí

Joshimu Greenkulovi.

Copyright © 2007 by Working Partners Limited

Translation © Zuzana Močková Lorková, 2015

E-book konverzia © Grafické a DTP studio Fragment, 2019

ISBN v tlačenej verzii 978-80-566-1071-8

ISBN e-knihy 978-80-566-1116-6 (1. zverejnenie, 2019)

Venujem Jenny Meyerovej,

ktorá je neskutočne príšerná!

Kapitola 1

Ivy Vegová sa unavene dovliekla do kuchyne, vkĺzla na stoličku a líce si položila na studený kamenný stôl. Ako veľmi by chcela byť ešte v rakve! Pondelkové rána boli tie najhoršie.

„Dobré ráno, spachtoška,“ povedal otec a položil jej k hlave misku.

„Pst,“ zamrmlala Ivy so zatvorenými očami. „Ešte spím.“

„To sú tvoje obľúbené,“ chlácholil ju otec. „Penové doštičky.“

Ivy pozrela na malé biele penové cukríky a hnedé kúsky plávajúce v mliečnom mori. „Vďaka,“ zamrmlala.

Otec mal na sebe čierne voľné nohavice a čiernu košeľu s tenkými pásikmi a s dvojitými manžetami. Odpil si z čaju a vzal do ruky diaľkové ovládanie. „Na rannú otupenú myseľ mladého človeka je najlepšie otupené ranné vysielanie,“ povedal.

Prepol predpoveď počasia na nejaké diskusné relácie. Napokon nechal reláciu Ranná hviezda.

„Prosím, nie,“ povedala Ivy. „Už pri pohľade na úsmev Sereny ‚Hviezdy‘ Starovej mám popáleniny.“

Serena „Hviezda“ Starová, najlepšia celebritná reportérka televízie Senzácia, mala neskutočne žiarivé svetlé blond vlasy a oči, ktoré vyzerali, akoby boli chirurgicky upravené. Vyzerala tak, ako keby ju neustále niečo udivovalo alebo šokovalo. V poslednom čase sa hrala na serióznu reportérku vo vlastných ranných televíznych správach s názvom Ranná hviezda. Práve deň predtým zúrivá Ivy vypla televízor, keď Serena povedala: „Povedzte mi, pán senátor, aký je to pocit, keď sa podľa vás pomenoval zákon?“

V to ráno Serena „Hviezda“ Starová stála chrbtom k malej skupine ľudí a hovorila do mikrofónu. Mala na sebe krátku modrú velúrovú sukňu a baloniak dlhý po kolená. Pohľad jej očí hovoril, že je „šokovaná“! Bola v nejakom parku alebo možno na cintoríne. Vedľa nej stál otrhaný tínedžer v čiernych handrách…

Ivin otec prepol na iný kanál.

„Vráť to späť!“ vyhŕkla Ivy.

„Ale veď si povedala…“

„Viem. Vráť to späť!“ zopakovala.

Ivy nemohla uveriť vlastným očiam. Chalan, ktorý stál vedľa Sereny „Hviezdy“ Starovej, nebol nik iný ako Garrick Stephens – jeden z najtrápnejších upírov zo školy. On a jeho tupí kamaráti, ktorých všetci volali Beštie, neustále vymýšľajú nejaké husárske kúsky. Napríklad skúšali, kto z nich dokáže zjesť viac cesnakových krutónov, kým mu nepríde zle. Nie sú takí strašidelní ako smrdia, sú však nesmierne otravní.

Čo ten robí v televízii? premýšľala Ivy.

„Myslím, že to je na našom miestnom cintoríne,“ povedal otec.

Ivy si uvedomila, že mal pravdu – toto natáčajú ani nie päť ulíc od ich domu.

Kamera detailne zabrala prázdny hrob a Ivin otec pridal zvuk na televízii.

„…zo včerajšieho pohrebu v malom meste sa stala nočná mora,“ povedala Serena „Hviezda“ Starová mimo záberu. „Tu na cintoríne vo Franklin Grove sa mal konať pohreb miestneho obyvateľa, zosnulého pána Alana Koontza. Ako tvrdia očití svedkovia, keď pána Koontza spúšťali do zeme, veko rakvy sa otvorilo.“ Kamera priblížila záber na lesklú tmavomodrú rakvu, ktorá ležala s otvoreným vekom vedľa jamy. „Udalosti nabrali bizarný obrat a z rakvy vyliezol údajne živý človek!“ Serena pokračovala. „Vdova po pánovi Koontzovi v okamihu odpadla a záchranka ju previezla do nemocnice vo Franklin Grove.“

Zamračená tvár Sereny „Hviezdy“ Starovej sa znova objavila na obrazovke. „Rodinní priatelia tvrdia, že človek, ktorý vyšiel z hrobu, sa vôbec nepodobal na pána Koontza a v skutočnosti to bol tínedžer.“ Kamera sa posunula a na obrazovke sa znova objavil Garrick, ktorý si v tej chvíli olízal dlaň, aby si ňou uhladil vlasy.

Ivy sa mračila tiež. Garrick a jeho kamaráti nepoznajú význam slova „diskrétny“. Zrejme by to nevedeli ani správne napísať. Ivy odmalička šokovalo, že Beštie často nemávajú ďaleko od toho, aby porušili prvý zákon temna: upíri sa nikdy nesmú prezradiť pred človekom.

Pri pomyslení na to Ivy pocítila úzkosť. Koniec koncov, veď ona sama nedávno porušila prvý zákon. Nemala však na výber: pred jej dvojičkou Olíviou by asi nedokázala utajiť fakt, že je upírka, aj keď Olívia je človek.

S Olíviou sa spoznali len začiatkom školského roka. Po narodení ich rozdelili a skončili v rôznych adoptívnych rodinách, takže Ivy ani netušila, že má dvojča, kým sa Olívia neobjavila na základnej škole vo Franklin Grove. Olívia bola v rovnakom šoku.

Možno som porušila prvý zákon, ale aspoň som neprezradila svoju identitu v televízii! pomyslela si Ivy.

Serena „Hviezda“ Starová pozerala priamo do kamery. „Ja, Serena ‚Hviezda‘ Starová, vám prinášam exkluzívny rozhovor s trinásťročným chlapcom, ktorého takmer pochovali zaživa. Určite budete so mnou súhlasiť, že tento príbeh je skutočne… SMRCUJÚCI!“ Nad Garrickovou hlavou sa zobrazilo napísané slovo „SMRCUJÚCI!“ a Ivy zagúľala očami. Serena si neustále vymýšľala nejaké hlúpe slová, ktoré používala ako názvy reportáží.

„Super!“ zaškeril sa Garrick Stephens.

Ivy rozbolela hlava. Ako, do pekla, zatajíme, že uprostred pohrebu vyliezol z rakvy upír?

„Pán Stephens, ako sa cítite?“ Serena „Hviezda“ Starová sa otočila tvárou k chalanovi.

„Cítim sa super!“ povedal Garrick.

„Úžasné!“ reagovala Serena a trochu sa zamračila. Určite čakala, že Garrick bude rozrušený. „Ako dlho ste boli v tej rakve?“

„Asi sedem-osem hodín.“

„To muselo byť nepríjemné,“ súcitne povedala Serena „Hviezda“ Starová.

„Až vtedy, keď ma nosiči rakvy zdvihli a zobudili,“ povedal Garrick a vrhol zamračený pohľad na niekoho mimo kamery.

„Chcete povedať, že ste tam spali?“ opýtala sa Serena Starová a ešte viac vypleštila jej doširoka otvorené oči.

„Hej,“ odpovedal Garrick. „Spal som ako zabitý.“

Ivy zvraštila tvár a Serena „Hviezda“ Starová neveriacky pokrútila hlavou. „Mám pocit, akoby ste si to užívali.“

Garrick pokrčil ramenami.

„Pán Stephens,“ povedala Serena s náznakom nesúhlasu v hlase, „čo za človeka spí v rakve?“

„Nebol to môj nápad.“ Garrick pokrčil ramenami.

„Aha, a koho to bol nápad?“ povedala Serena.

Garrick chcel čosi odpovedať, ale potom si to asi rozmyslel. Prekrížil si ruky na hrudi. „Nechcem ich dostať do problémov.“

„Chcete povedať, že ľudia, ktorí vám toto urobili, sú vaši priatelia?“ opýtala sa Serena „Hviezda“ Starová.

„Jasné,“ s úškrnom na tvári odpovedal Garrick.

„Chcete povedať…“

„Sme králi základnej školy vo Franklin Grove!“ vykríkol Garrick a vystrúhal grimasu. „Hej Kyle, Ricky, Dylan! Som v telke!“

To je ale pako! pomyslela si Ivy.

„O čo presne išlo vašim priateľom?“ vyzvedala Serena.

„Stavili sa so mnou, že nevleziem dnu,“ vysvetľoval Garrick a jeho oči zlomyseľne žiarili. „Ale ja som to urobil.“

Ivy vedela, že klame podľa jeho nadutého výrazu v tvári. Len predstiera, že to bola stávka, aby neprezradil upírske tajomstvá, napríklad to, že spávajú v rakvách. Ale aj tak to bola chabá výhovorka, najmä keď potom tvrdil, že to bol „najlepší spánok“ v jeho živote.

„Interna 3 je tá najparádnejšia rakva na svete,“ rozplýval sa s mikrofónom v ruke. „Tu naozaj platia slová ‚Odpočívaj v pokoji‘!“

„Pán Stephens, prosím vás,“ prerušila ho Serena. „Stále to nevysvetľuje, ako ste skončili na pohrebe pána Koontza.“

„Aha, jasné. Moji kamaráti si mysleli, že bude zábava, ak ma tam nechajú – fakt ďakujem, chalani!“ žmurkol Garrick. „Pohrebný ústav si pomýlil rakvy. Vedeli ste, že Interna 3 je najpredávanejšia rakva v Amerike?“

Serena „Hviezda“ Starová mu zobrala mikrofón. „Naozaj máme uveriť, že to bol len nevinný študentský žartík?“ povedala Garrickovi, ktorý opäť len pokrčil ramenami.

„Alebo,“ pokračovala a pomaly sa otočila na kameru, „je za tým niečo hrozivejšie?“

Ojoj, pomyslela si Ivy. Žralok zacítil pach krvi.

„Zjavne strašná posadnutosť smrťou,“ pokračovala Serena a kamera priblížila jej šokovaný výraz tváre, „stála takmer život tohto pochabého mladého vyvrheľa!“

„Kto je tu podľa vás pochabý?“ ozval sa Garrickov hlas mimo kamery.

„A nie je sám,“ povedala Serena a ignorovala Garricka. „Jediný pohľad na toto ospalé mestečko odhaľuje temnú posadnutosť, ktorá pohlcuje mladé mysle.“ Živé vysielanie nahradili zábery skupiny gotikov zo šiestej triedy, ktorí sa prechádzali po nákupnom centre.

„Je americká mládež ďalšia v poradí?“ zlovestne sa opýtala Serena, keď sa znova objavila na obrazovke. Potom sa na jej tvári objavil výraz odhodlanosti. „Mne, Serene ‚Hviezde‘ Starovej, to nedá pokoja, kým nezistím zlovestnú pravdu, ktorá sa skrýva za tým, čo sa tu deje.“

Och nie, pomyslela si Ivy. Teraz povie tú svoju frázu.

„Pretože hviezda pravdy musí zažiariť!“ dramaticky ohlásila Serena a prudko zdvihla mikrofón nad hlavu. Je to naozaj najhoršia žurnalistická fráza, akú kedy Ivy počula. „Hlási sa vám Serena ‚Hviezda‘ Starová. Zobuď sa, Amerika!“

Nasledovala reklama a Ivin otec vypol televízor. „Musíš mi sľúbiť,“ začal, „že ak sa niekedy objavíš v televízii, urobíš oveľa lepší dojem ako ten chalan Garrick Stephens.“

„To nie je smiešne, oci,“ povedala Ivy. „Ak Serena začne skutočné pátranie medzi gotikmi z Franklin Grove, sám vieš, čo môže nájsť. Čo ak zistí, že upíri existujú? Nikto z nás nebude viac v bezpečí!“

Ivin otec položil šálku čaju. „Ivy, hovoríme o žene, ktorá je známa špeciálnymi odhaleniami obuvi bohatých a slávnych! Naozaj pochybujem o tom, že dokáže nájsť nejaký skutočný dôkaz. Okrem toho, len čo sa objaví ďalšia nová klebeta z Hollywoodu, Serena ‚Hviezda‘ Starová úplne zabudne na Franklin Grove.“

Ivy si povzdychla. „Dúfam, že máš pravdu,“ povedala a odniesla prázdnu misku do drezu, „pretože ak nie, tak bude ťažké zohnať moje penové doštičky.“

V pondelok ráno mama Olívie Abbottovej zastavila autom pred základnou školou vo Franklin Grove. Olívia si ešte nanášala na pery ružový lesk a pozerala do zrkadla na tienidle, keď začula mamin povzdych. Olívia pritlačila tienidlo k stropu auta a na predných schodoch školy zbadala kopu ľudí. Chodník lemoval rad dodávok televíznych štábov.

„Fíha!“ vykríkla Olívia.

Mama zaparkovala za radom áut a chystala sa vystúpiť.

Olívia schmatla mamu za rameno. „Kam ideš?“

„Chcem vedieť, kvôli čomu je tu taký rozruch,“ odpovedala mama.

Olívia pokrútila hlavou. „Mami, nepôjdeš so mnou do školy.“

„Prečo nie?“ opýtala sa mama.

„Pretože som ôsmačka,“ vysvetľovala Olívia.

Olíviina mama sa usmiala a pokrútila hlavou. „No, dobre,“ povedala s povzdychom.

„Problém nie je v tebe,“ ubezpečovala ju Olívia. „Také sú všetky matky. Je to niečo ako pravidlo. Potom ti zavolám.“ Po týchto slovách Olívia pobozkala mamu na líce, vyliezla z auta a pretlačila sa pomedzi dve dodávky televíznych štábov.

Vykročila smerom k schodom, kľučkovala medzi ľuďmi a snažila sa nezakopnúť o elektrický kábel niektorého z televíznych štábov. V dave plnom reportérov Olívia zbadala lesklé jemné kučery. „Kamila!“ zavolala.

Kamila Edmundsonová sa otočila a zamávala na ňu. Keď ju Olívia dobehla, Kamila povedala: „Verila by si tomu?“

„Čo sa tu deje?“ opýtala sa Olívia.

„Všetci sa snažia dostať pred kameru,“ odpovedala Kamila. Neďaleko nich Olívia zbadala Kyla Glassa, jedného z chalanov, ktorých všetci volali Beštie. Kyle držal dva prsty za hlavou nič netušiaceho reportéra, ktoré vyzerali ako zajačie uši. Kameraman horúčkovito mával rukou, aby ho odohnal.

Olívia sa zamračila. „Ehm, niečo mi ušlo?“

„Ty si o tom nepočula?“ neveriacky sa opýtala Kamila. „Garrick Stephens vyliezol z rakvy počas včerajšieho pohrebu nejakého pána. Bolo to, ako keď sa zloduch Zolten vyslobodil vďaka tomu, že sa skryl v kryopode.“

Olívia si domyslela, že jej kamarátka to prirovnáva k jednej z jej obľúbených sci-fi knižiek. Olívia však mala radšej upírske romány. Navyše, keď sa presťahovala do Franklin Grove, myslela si, že upíri sú len v knihách.

Páni, ako veľmi sa mýlila! Ešte stále sa jej točí hlava, keď premýšľa nad tým, že vo Franklin Grove sa to len tak hemží živými upírmi, ktorí dýchajú vzduch a popíjajú krv. Väčšina z nich, okrem Garricka a jeho kamarátov, je naozaj milá.

Ostatní ľudia vo Franklin Grove ani len netušia, že ich mesto je niečo ako stredisko upírov, pretože to je prvé a najdôležitejšie pravidlo upírstva: nikto nesmie o tom vedieť. Takže vyliezť z rakvy počas pohrebu je absolútne neprípustné.

Olívia sa o upíroch dozvedela len vďaka Ivy Vegovej, s ktorou sa zoznámila v prvý deň na základnej škole vo Franklin Grove. Olívia je skutočná roztlieskavačka a Ivy über-gotička, takže najprv sa zdalo, že sa od seba líšia ako čierny pelendrek a cukrová vata. Netrvalo však dlho a Olívia a Ivy si uvedomili, že vyzerajú úplne rovnako.

Toto je moment, keď prichádza tá neuveriteľná časť, pomyslela si Olívia. V skutočnosti sú totiž dvojčatá. Sú navlas rovnaké až na jednu vec: Ivy je upírka!

„Ale to je jedno,“ povedala Kamila, „celá Amerika je fascinovaná mestom Franklin Grove a novinári – najmä Serena ‚Hviezda‘ Starová – sa snažia z Garrickovho husárskeho kúsku urobiť obrovský príbeh o úpadku americkej mládeže.“

„To nemyslíš vážne!“ Olívii padla sánka. „Serena ‚Hviezda‘ Starová z televízie Senzácia? Je to slávna reportérka!“

Kamila prikývla, ale zjavne nebola taká nadšená. „Myslí si, že všetci skrývame nejaké hrozné tajomstvo.“

Olíviino srdce podskočilo. „Napríklad?“

„Kto vie?“ povedala Kamila. „Určite tu nič nenájde. Franklin Grove je zrejme to najnormálnejšie mesto v Amerike.“

Olívia sa znepokojene usmiala. Kamila nemá ani šajnu o upíroch.

Mala by som nájsť Ivy, pomyslela si Olívia, a uvidíme, čo na to všetko povie ona! „Ideme dnu?“ opýtala sa.

Spolu s Kamilou obišli dav a vykročili k predným schodom do školy. Olívia odrazu začula známy piskľavý hlas, ktorý kričal jej meno. Pokúsila sa ho ignorovať a kráčala ďalej, ale ten hlas zaškriekal ešte hlasnejšie: „OLÍVIA!“

Olívia sa zamračila a povedala Kamile, aby išla bez nej. Potom sa neochotne otočila a zbadala Šarlotu Brownovú, kapitánku roztlieskavačiek, ktorá na ňu mávala, aby sa pridala k nej do kruhu kamier.

Odkedy sa Olívia dostala do tímu roztlieskavačiek, čo bolo pred pár týždňami, Šarlota sa tvárila, akoby zabudla na to, že sa snažila sabotovať Olíviin postup počas náboru. Navyše, Šarlota a jej kamarátky Katie a Allison sa správajú k Olívii, akoby bola ich najlepšia kamoška. Aspoňže sme vďaka tomu ako jeden tím, pomyslela si Olívia, keď kráčala k nej.

„Povedz, Olívia!“ povedala Šarlota, chytila ju za rameno a dotiahla pred kamery. „Ty vieš, aké to je byť novou žiačkou. Akú hrôzu naháňajú všetky tie zlé vplyvy.“

Olívia pokrčila nosom. Kamera sa rozsvietila. „Ja, ehm, som nebola…“

Reportér v pokrčenom saku strčil mikrofón Olívii rovno do tváre. „Spala si niekedy v rakve?“

„Nie,“ pohoršovala sa Olívia.

Žena s diktafónom sa opýtala: „Poznáš ten pouličný gang, ktorý prezývajú Beštie?“

Olívia pokrútila hlavou. „Nenazvala by som ich…“

Nízka žena s odhodlaným výrazom v tvári v obtiahnutom svetlo-oranžovom kostýme sa predrala cez ostatných a jej lesklé vlasy priam žiarili na slnku. Olívia zadržala dych – Serena „Hviezda“ Starová osobne! Je oveľa nižšia, ako vyzerá v televízii.

„Ohrozoval ťa niekedy niekto,“ povedala Serena a strčila Olívii mikrofón k brade, „kto nosí čierne oblečenie?“

Hlúpa otázka! pomyslela si Olívia. „Odkedy je niečo zlé na čiernom oblečení?“ opýtala sa.

Šarlota skočila pred ňu. „Áno, slečna Starová, ja som to zažila!“ vykríkla a zjavne bola nadšená z toho, že hovorila s celebritnou reportérkou, ako je Serena. „Raz,“ povedala a dramaticky si prehodila vlasy, „som bola na dievčenských záchodoch, dávala som si na pery lesk, keď sa zjavili dve gotičky. Od hlavy až po päty boli oblečené v čiernych handrách, dokonca aj na nechtoch mali čierny lak. A hádajte, čo urobili. Zavrčali na mňa!“

„Zavrčali?“ zopakovala Serena.

„Hej,“ vážne prikyvovala Šarlota. „Bola som taká vystrašená, že som bežala preč bez toho, aby som si dala špirálu!“

„Takže podľa teba je problém,“ naliehala Serena, „že tak veľa žiakov na škole je posadnutých temnotou?“

„Absolútne!“ súhlasila Šarlota. „Čierna je nemoderná.“ Potom ukázala na Serenine tyrkysové lodičky. „Mimochodom, vaše lodičky sú úžasné. Máte ich z Hollywoodu?“

Olívia využila príležitosť vykrútiť sa z toho a utekala po schodoch hore a potom cez vchodové dvere. Musí sa porozprávať so svojím dvojčaťom o tom, čo sa tam vonku deje.

Na chodbe zbadala Ivy, ktorá stála pri skrinke s novým frajerom Brendanom Danielsom. Dokonca aj Brendan si musel všimnúť, že sa s Ivy podobajú. „Uvidíme sa neskôr, dobre?“ povedal Brendan.

Ivy otáčala v prstoch smaragdový prsteň, ktorý mala zavesený na retiazke na krku. „Dobre,“ hrkútala. Olíviina sestra je až po uši zaľúbená. Ale je to veľmi milé.

Olívia čakala, kým sa Ivy a Brendan rozlúčia pohľadmi a zatiaľ sa hrala s prsteňom na ruke. Práve vďaka rovnakým smaragdovým prsteňom dievčatá zistili, že sú dvojčatá. Prstene bolo to jediné, čo majú od biologických rodičov.

Brendan prešiel okolo nej a priateľsky ju pozdravil: „Ahoj, Olívia!“ a Olívia trielila za sestrou.

„Budem hádať,“ začala Olívia, „ešte stále si mu o nás nepovedala.“

„Prisahám, že som chcela,“ odpovedala Ivy a vyzliekla si tenký čierny sveter, pod ktorým mala sivé obtiahnuté tričko s tvárou Edgara Allana Poea. „Ale ešte nebol vhodný čas povedať: ‚Ozaj, mám dvojča, o ktorom som nevedela.‘“

„Skôr či neskôr,“ povedala Olívia, „to budeme musieť všetkým povedať vrátane našich rodičov.“

Odrazu navôkol zavládol zhon a Olívia zbadala Garricka Stephensa, ktorý sa niesol po chodbe v slnečných okuliaroch a čiernom tričku s nápisom INTERNA 3 – ODPOČÍVAJ V POKOJI! Zvyšok Beštií kráčal za ním. Ľudia odstupovali, aby ich nechali prejsť, akoby bol Garrick nejaká futbalová hviezda, vďaka ktorej vyhrali dôležitý zápas – alebo futbalista, vďaka ktorému prehrali dôležitý zápas, pretože dal gól do vlastnej brány. „Autogram?“ nonšalantne vykrikoval Garrick. „Autogramy?“

Ivy zúrivo pokrútila hlavou. „Ja ho uškrtím,“ povedala. „Verila by si tomu, že som dnes ráno musela prísť zadným vchodom? Aj Brendan. Inak by sme sa živí do školy nedostali.“

„Práve o tom som sa chcela s tebou porozprávať,“ odpovedala Olívia. „Videla som, že Serena ‚Hviezda‘ Starová spovedala Šarlotu. Povedala, že raz na ňu dve gotičky na záchodoch zavrčali.“

„To sme nevrčali,“ namietala Ivy, „ale štekali. „Ale pre drakulové rany, minulý rok si dala urobiť trvalú a vyzerala ako pudlík.“

Olívia sa zasmiala, ale jej sestra zvážnela.

„Olívia, toto je fakt hrozné,“ znepokojene povedala Ivy. „Myslela som, že na tento výstrelok sa potichu zabudne, ale nestane sa tak, ak sa okolo novinárov budú motať ľudia ako Šarlota alebo Garrick, ktorí sa všemožne snažia dostať do telky.“

Odrazu sa objavila Sofia Hewittová, Ivina najlepšia kamarátka, s veľkým digitálnym foťákom na krku. „Čierny kód,“ záhadne pošepkala. „Opakujem, čierny kód.“ Potom zmizla niekde na konci chodby.

Ivy si náhlivo prehodila čiernu koženú tašku cez plece a zabuchla dvere na skrinke.

„Čo je čierny kód?“ potichu sa opýtala Olívia.

„Záchody pri učebni biológie,“ povedala Ivy a rýchlo vykročila preč. Olívia sa ponáhľala za ňou.

Obe prešli cez dvere na toalety, kde už Sofia kontrolovala kabíny, aby sa ubezpečila, že tam niet ani nohy.

Potom sa otočila tvárou k Ivy a Olívii s rukami vbok. „Garrick Stephens sa s chalanmi vôbec nestavil. Iba skúšal tovar!“

„Myslíš to vážne?“ opýtala sa Ivy.

„Smrteľne vážne,“ odpovedala Sofia.

Olívia povedala: „Nechápem to.“

„Upíri nahrádzajú staré rakvy novými tak, ako väčšina ľudí nahrádza staré mobily modernejšími,“ vysvetľovala Ivy.

„A Interna 3 je najmodernejšia a najlepšia posteľ snov,“ dodala Sofia. „Garrick by si ju nemohol dovoliť. Iba si pomyslel, že bude zábava, ak si ju skúsi.“

Ivy sa zamračila. „Domy smútku väčšinou riadia upíri. Ich výstavné miestnosti sú multifunkčné. Ale tentoraz si asi pomýlili predvádzaciu rakvu s rakvou toho mŕtveho chlapíka.“

Sofia si hrýzla čierny necht. „Ivy, naozaj mám strach. Serena ‚Hviezda‘ Starová zúfalo túži po veľkej senzácii. Ak nijakú nenájde, možno si ju vymyslí!“

Olívii začalo dochádzať, čo všetko je v stávke. Nie je to iba bulvárny televízny príbeh. Môže to rozpútať najväčšiu honbu na čarodejnice od čias, nuž honby na čarodejnice. Čo by ľudia urobili, keby zistili, že medzi nimi žijú upíri?

„Musíme urobiť niečo, aby nám neprišla na stopu,“ povedala Sofia.

Ivy aj Olívia prikývli.

„Čo tým myslíš?“ opýtala sa Ivy.

„Neviem!“ rozrušene vykríkla Sofia. „Preto som vás dve sem dotiahla.“

Ivy si vzdychla a všetky tri dievčatá chvíľu mlčali.

„Musíme odviesť jej pozornosť,“ zamyslela sa Olívia.

„Presne,“ súhlasila Ivy. „Môj otec si myslí, že Serena zabudne na Franklin Grove, len čo sa objaví nejaká nová hollywoodska klebeta.“

„Super!“ sarkasticky reagovala Sofia. „Niektorá z nás musí začať chodiť s nejakým známym chalanom, ktorého časopis vyhlásil za najsexi muža roka.“

„Môžem byť dobrovoľníčka?“ zamiešala sa do toho Olívia, aby prelomila napätie.

„Len hovorím,“ Ivy vyštekla na Sofiu, „že musíme vymyslieť príbeh, ktorý Serenu zaujme viac ako upíri.“

„Okej,“ povedala Olívia, „všetky sa upokojíme. Mohli by sme Serene povedať, že vo Franklin Grove sú namiesto upírov vlkolaci – alebo nejakú podobnú hlúposť.“

Ivy a Sofia si vymenili znepokojené pohľady.

Olívia zažmurkala očami. „Nehovorte mi, že vo Franklin Grove žijú aj vlkolaci!“

Ivy zdvihla obočie a práve vtedy zazvonilo na prvú hodinu.

„Zvonček nás zachránil!“ zamrmlala Sofia. Obe potom vystrelili z toaliet a nechali tam Olíviu stáť s otvorenými ústami.

Kapitola 2

Aj po tretej prestávke Ivy ešte stále premýšľala nad tým, čo by mohli urobiť so Serenou „Hviezdou“ Starovou. Ivy otvorila skrinku a roztržito natlačila zošit do škáry medzi stratenou topánkou a hŕbou kníh. Celý obsah skrinky sa začal triasť a vtom sa spustila lavína vecí, ktorú už Ivy nestihla zadržať. V ruke jej ostal osamelý gumený netopier z plesu všetkých svätých a pri nohách sa jej váľala kopa vecí, o ktorých ani nevedela, že ich má.

Toto nie je dobré znamenie, pomyslela si Ivy.

Trvalo jej celú večnosť, kým všetko pozbierala a napchala späť do skrinky. Nakoniec ostali na zemi pod dvierkami skrinky iba dve čierne topánky. Ivy sa zohla po jednu z nich, ale nedalo sa ju zdvihnúť. Zúfalo zavrčala a snažila sa ju odtlačiť.

„Čo robíš?!“ ozval sa hlas a topánka sa posunula.

Ivy zatvorila dvere skrinky a zistila, že Sofia má tie topánky obuté.

„Kde si bola?“ naliehala Sofia.

„Upratovala som si skrinku,“ odpovedala Ivy.

„Upratovala si si skrinku?!“ neveriacky zopakovala Sofia. „Kým si tu upratovala, Serena presvedčila riaditeľa Whiteheada, aby zvolal stretnutie celej redakcie Pisára!“ Pisár je školský časopis, v ktorom je Ivy jedna z hlavných redaktoriek a Sofia fotografka.

„Prečo?“ opýtala sa Ivy.

„Neviem,“ odpovedala Sofia, „ale nebude to nič dobré!“

„Kedy je to stretnutie?“

Sofia pozrela na hodinky s predstieranou nenútenosťou. „No, vieš… PRÁVE TERAZ!“ odpovedala a začala Ivy tlačiť pred sebou.

Ako sa tak hnali po chodbe, Sofia pošepkala: „Vieš, že sme jediné upírky v redakcii!“

„Preto si musíme získať Serenu na svoju stranu,“ odpovedala Ivy a nasledovala kamarátku do redakcie Pisára cez dvere s matným sklom. V okamihu zistili, že prišli ako posledné. Všetci ostatní sedeli pri veľkom stole. Na druhom konci miestnosti stála Serena „Hviezda“ Starová a vedľa nej riaditeľ Whitehead.

Je oveľa nižšia, ako vyzerá v televízii, pomyslela si Ivy.

„Ďakujem, že ste sa k nám pridali,“ povedala Serena so žiarivým úsmevom a dokonalým chrupom a letmo pozrela ponad ramená oboch dievčat.

Ivy sa otočila a tvárou v tvár sa ocitla pred objektívom kamery televízie Senzácia. Nevšimla si kameramana, ktorý stál natlačený v rohu vedľa dverí. Chvíľu mala pocit, že skamenela. Nenávidí kamery, davy a diktafóny.

Kamera-nekamera, musím Serenu očariť, povedala si v duchu. Rýchlo prehltla, pozrela priamo na Serenu a venovala jej ten najžiarivejší úsmev. „Ako jednej z hlavných redaktoriek Pisára je mi cťou osobne spoznať novinárku vášho, ehm, postavenia, slečna Starová. Som si istá, že sa môžeme od vás mnohé naučiť.“

„Vďaka,“ povedala Serena a zjavne jej to polichotilo. Potom ukázala na chalana, ktorý sedel najbližšie k nej. „Tento mladý muž práve povedal to isté.“

Toby Decker, jeden z najlepších reportérov v redakcii, sa trochu zapýril. Blond vlasy mal úhľadne začesané dozadu a mal na sebe modrú košeľu a červenú kravatu. Podľa Ivy vyzeral ako kandidát na post prezidenta.

Sofia a Ivy sa posadili vedľa Kamily Edmundsonovej, ktorá písala knižné recenzie.

Serena si dôležito položila dlane na stôl. „Kolegovia, zvolala som vás, pretože potrebujem vašu pomoc.“

„Urobíme, čo bude v našich silách,“ netrpezlivo povedal Toby a všetci prikývli.

„Fajn,“ povedala Serena. „Pretože by som chcela, aby jeden z vás pracoval so mnou na reportáži o živote vo Franklin Grove, ktorú uvidí celý národ.“

Pár ľudí zalapalo po dychu.

„Teda, hľadáte asistenta?“ opýtal sa siedmak Will Kerrell, ktorý väčšinou písal o športe.

„Presne tak,“ súhlasila Serena. Na chvíľu sa odmlčala, aby všetci vstrebali túto informáciu. „Vyhlasujem súťaž a osoba, ktorá ju vyhrá, bude mojím asistentom.“

„To je naozaj vzrušujúce!“ súhlasne povedal riaditeľ Whitehead.

O čo jej ide? premýšľala Ivy.

Serena „Hviezda“ Starová sa svojimi obrovskými očami pozrela na všetkých pri stole. „Súťaž spočíva v tom, že mi musíte priniesť nejakú pikošku o Garrickovi Stephensovi a jeho rakve.“

„Akú pikošku?“ opýtala sa Kelly Marlingsová. Náhlivo si otvorila špirálový zápisník a začala niečo horlivo písať.

„Nejakú senzáciu,“ odpovedala Serena, „niečo, z čoho americká verejnosť padne na zadok. A ten, kto prinesie najlepšiu pikošku, bude mne, Serene ‚Hviezde‘ Starovej z televízie Senzácia, pomáhať s reportážou,“ dopovedala Serena s iskrou v očiach.

Ivy začínala chápať, o čo Serene ide. Využije nás, aby sme zistili niečo, čo dospelý nezistí, pomyslela si.

Ivy cítila, ako jej Sofia dala do ruky kus papiera. Rozložila ho pod stolom a pohľad jej spočinul na jednom zo Sofiiných narýchlo načarbaných zajačích obrázkov. Skupina zajkov s vyvalenými očami obklopovala vychudnutého zajaca s obrovskými očami, dlhými vlasmi a žiarivým úsmevom – bola to Serena. Z úst jej išla bublinka: „Prvý zajko, ktorý sa vzdá svojho kožúška, dostane zajačí kožuch!“

Ivy potláčala úsmev. Serena nie je práve tá najetickejšia reportérka, ale určite nie je taká hlúpa, ako som si myslela, uvažovala Ivy.

Ivy si odkašľala. „Tá pikoška sa musí týkať výstrelku Garricka Stephensa na cintoríne?“ opýtala sa. „Veď išlo iba o kaskadérsky žartík, no nie?“

„Myslím, že je za tým viac,“ vážne povedala Serena. „A dobrý reportér zistí, čo to je.“

Tento pokus mi veľmi nevyšiel, pomyslela si Ivy.

Kamila zdvihla ruku a pôsobila trochu otrávene. „Všetci musia priniesť pikošku? Pretože ja som skôr kritička ako reportérka.“

„O miesto sa môžu uchádzať iba tí, ktorí majú skúsenosti s investigatívnou žurnalistikou,“ odpovedala Serena.

Sofia sa zaškerila na Kamilu a pošepkala jej: „Zdá sa, že sme sa z toho vykrútili!“

„A pre tých z vás, ktorí budú súťažiť, si ani neviem predstaviť lepšiu príležitosť, ako je práca s tak rešpektovanou reportérkou, akou je Serena Starová,“ povedal riaditeľ Whitehead.

Sofia pohŕdavo odvrkla. Ivy ju kopla pod stolom a jej kamarátka začala predstierať, že sa jej niečo zaseklo v hrdle. Odrazu dostala dramatický záchvat kašľa a previnilo pokrčila ramenami. Kamila tiež potláčala smiech.

Ak si to Serena aj všimla, tak to nedávala najavo. Redakcii pri stole venovala svoj typický úsmev. „Máte dvadsaťštyri hodín, aby ste zistili nejakú pikošku. Nech vyhrá ten najlepší reportér!“ vyhlásila.

„Ďakujeme, slečna Starová,“ profesionálne dodal Toby Decker. Po tomto začala celá redakcia Pisára vychádzať von a diskutovať o ostro sledovanej úlohe. Aj Sofia sa dala na odchod, ale Ivy ju chytila za rameno. Najprv sa musia porozprávať so Serenou.

„Uvidíme sa neskôr,“ rozlúčila sa Kamila s dievčatami a zamierila k dverám. Len čo k nim Kamila podišla, zháčila sa a podišla ku kameramanovi.

„To je znak Kyborgov!“ povedala Kamila a ukázala na symbol na kameramanovom tričku.

„Si fanúšička Coala Knightleyho?“ opýtal sa.

Čoskoro sa obaja zahĺbili do diskusie o knihách Coala Knightleyho.

Medzitým Ivy a Sofia podišli k Serene, aby sa s ňou porozprávali. Reportérka stisla Ivinu ruku a potriasla ňou. Potom sa zahľadela na Ivine nechty. „Zaujímavý výber farby laku,“ povedala a druhou rukou naznačila kameramanovi, aby podišiel bližšie. On bol však natoľko zaujatý rozhovorom s Kamilou, že si to nevšimol. Serena sa silene usmiala a voľnou rukou začala ešte prudšie mávať. Nakoniec vyštekla: „Martin!“

„Prepáč!“ povedal kameraman Martin a upaľoval k nej. Kamila potom vyšla z miestnosti.

Serena vybuchla od hnevu a pustila Ivinu ruku. Uprene hľadela na Ivy aj na Sofiu. „Vy dve sa určite kamarátite s Garrickom Stephensom.“

Sofia sa zaškerila a Ivy ju buchla lakťom do boku skôr, než povedala niečo neuvážené. „Myslíte si to, lebo sme oblečené v čiernom?“ nevinne sa opýtala Ivy.

Serena prikývla. „Presne preto.“

Ivy sa zamračila. „Vy teda veríte stereotypom?“

„Čože?“ brblala Serena. „Nie. Samozrejme, že nie.“

Vážení čtenáři, právě jste dočetli ukázku z knihy Moja sestra upírka 2 Supišupírske.
Pokud se Vám líbila, celou knihu si můžete zakoupit v našem e-shopu.